Departement krabbel terug oor verbod op brandstof in kanne(Argieffoto: pixabay) Die departement van minerale hulpbronne en energie sê hy het die talle besware wat geopper is nadat ŉ verbod op die verkoop van brandstof in draagbare houers aankondig is, oorweeg. Maroela Media het vroeër berig dié regulasie is aangekondig ingevolge die Wet op Petroleumprodukte van 1977 en stipuleer dat die verkoop van petroleumprodukte in draagbare houers in kleinhandel vir die publiek verbied word. Dit is gedoen in ŉ poging om te verhoed dat mense brandstof opgaar en om te voorkom dat dit tydens voorvalle van brandstigting gebruik kan word. Voorvalle van brandstigting, en veral die uitbrand van vragmotors, het die afgelope ruk verskeie dele van die land lamgelê. Die besluit het egter ŉ herrie veroorsaak en is uit talle oorde veroordeel. Boere gebruik byvoorbeeld brandstof vir motorfietse en trekkers, asook vir kragopwekkers en pompe. Gewone burgers gebruik dit ook in enigiets van grassnyers tot gereedskap. Die departement sê teen dié agtergrond het hy die besluit hersien. Vir die doeleindes van die regulasies verwys ŉ “houer” nou na iets wat nie goedgekeur is vir die opgaar of vervoer van petrol of diesel ingevolge SABS-standaarde nie. “Die departement neem kennis van die angstigheid en verwarring wat moontlik geskep is, veral weens die moontlike negatiewe uitwerking op gereelde en geldige klante.” Volgens die departement is die brandstofsituasie in dele wat deur die afgelope paar dae se onrus ontwrig is, gaandeweg besig om na normaal terug te keer. Die departement sê geen brandstoftekorte word in hierdie stadium verwag in gebiede wat nie deur die onluste geraak is nie.